钦定古今图书集成/明伦汇编/宫闱典/第037卷 > 穆宗萧皇后
## 钦定古今图书集成/明伦汇编/宫闱典/第037卷 > 穆宗萧皇后

按《唐书后妃传》：“穆宗贞献皇后萧氏，闽人也。穆宗为
建安王后，得侍，生文宗。文宗立，上尊号曰皇太后。初，
后去家入长安，不复知家存亡，惟记有弟，帝为访之。
俄有男子萧洪，因后娣婿吕璋白见之，太后谓得真
弟，悲不自胜。帝拜洪金吾将军，出为河阳三城节度
使，稍徙鄜坊。始，节度自神策出者，举军为办装，因三”
倍取偿洪所代，未及偿而死，军中并责偿于洪，洪不
许。左军中尉仇士良憾之。会闽有男子萧本，又称太
后弟，士良以闻，自鄜坊召洪，下狱按治，乃代人诏流
驩州，不半道赐死。擢本赞善大夫，宠赠三世。帝以为
真，不淹旬，赐累钜万。然太后真弟庸软，莫能自达，本
绐得其家系，士良主之，遂听不疑。历卫尉卿、金吾将
军。会福建观察使唐扶上言：“泉州男子萧弘，自言太
后弟，御史台参治非是。”昭义刘从谏又为言，“请与本
辩。”有诏三司高元裕、孙简、崔郇杂问，乃皆妄。本流爱
州，弘儋州，而太后终不获弟。初，太和中，懿安太后居
兴庆宫，宝历太后居庆安殿，后居大内，号三宫太后。
帝每五日问安，及岁时庆谒，率繇复道至南内。群臣
及命妇诣宫门候起居。有司献四时新物送三宫，亦称赐。帝曰：“上三宫，何可言赐？”遽索笔灭“赐”为“奉。”开成
中，正月望夜，帝御咸泰殿，大《然镫》作乐，迎三宫太后，
奉觞进寿，礼如家人，诸王、公主皆得侍。武宗时，徙积
庆殿，又号积庆太后。大中元年崩。上今谥。

按《旧唐书》本传：“穆宗贞献皇后萧氏，福建人，初入十
六宅，为建安王侍者，元和四年十月生文宗皇帝。宝
历三年正月，敬宗遇弑，中尉王守澄率兵讨贼，迎江
王即位。文宗践祚之日，奉册曰‘嗣皇帝’。”臣名言，古先
哲王之有天下也，必以孝敬奉于上，慈惠浃于下，极
诚意以厚人伦，思由近以及远，故自家而刑国。以臣
“奉严慈之训，承教抚之仁，而长乐尚郁其鸿名，内朝
未崇于正位，则率土臣子，懃懃恳恳，延颈企踵，曷以
塞其心乎？”是用特举彝章，式遵旧典，稽首再拜，谨上
穆宗睿文惠孝皇帝妃尊号曰皇太后。伏惟与天合
德，义由锡庆，允釐阴教，祗修《内则》。广六宫之教，参十
乱之功，颐神保和，弘覆万有。后因乱去乡里，自入王
邸，不通家问。别时父母已丧，有母弟一人。文宗以母
族鲜亲，惟舅独存，诏闽越连率于故里求访。有户部
茶纲役人萧洪，自言有姊流落，估人赵缜引洪见后
姊徐国夫人、女婿吕璋，夫人亦不能省认，俱见太后，
呜咽不自胜。上以为复得元舅，遂拜金吾将军，检校
户部尚书、河阳怀节度使，迁检校左仆射、鄜坊节度
使。先是，有自神策两军出为方镇者，军中多资其行
装，至镇三倍偿之。时有自左军出为鄜坊者，资钱未
偿而卒于镇，乃征钱于洪。宰相李训雅知洪诈称“国
舅”，洪惧，请训兄仲京为鄜坊从事以弥缝之。洪恃与
训交，不与所偿，又征于卒者之子，洪俾其子接诉于
宰相，李训判绝之。左军中尉仇士良深衔之。时有闽
人萧本者，复称太后弟，士良以本上闻，发洪诈假，自
鄜坊，追洪下狱。御史台按鞠，具服其伪，诏长流驩州，
赐死于路。赵缜、吕璋亦从坐。洪以伪败，谓本为真，乃
拜赞善大夫，赐绯龟，仍追封其曾祖倰为太保，祖聪
为太傅，父俊为太师，赐与钜万计。本，福建人，太后有
真母弟，孱弱不能自达。本就之，得其家代及内外族
属名讳，复士良保任之，上亦不疑诈妄。本历卫尉少
卿、左金吾将军。开成二年，福建观察使唐扶奏：“得泉
州晋江县令萧弘状，自称是皇太后亲弟，送赴阙庭。”
诏送御史台按问，事皆伪妄，诏逐还本贯。开成四年，
昭义节度使刘从谏上章论萧本伪称太后弟云：“今
自上及下，异口同音，皆言萧弘是真，萧本是伪。请追
萧弘赴阙，与本证明，若含垢于一时，终取笑于千古。”
遂诏御史中丞高元裕、刑部侍郎孙简、大理卿崔郇
三司按弘、本之。狱具，并伪诏曰：“恭以皇太后族望承
齐、梁之后，侨寓流滞，久在闽中，庆灵锺集，早归椒掖，
终鲜兄弟，常所咨嗟。朕自临御已来，便遣寻访，冀得
诸舅，以慰慈颜。而奸滥之徒，探我情抱，因缘州里之
近，附会祖先之名，觊幸我国恩，假托我外族。萧洪之
恶迹未远，萧本之覆辙相寻；弘之本末，尢更乖戾。三
司推鞫，曾无似是之踪；宰臣参验，见其难容之状。文
款继入，留中久之。朕于视膳之时，频有咨禀，恭闻处
分，惟在真实。丐沐堕桑，既无可验，凿空作伪，岂得更
容？据其罪状，合当极法，尚为含忍，投之荒裔。萧本除
名，长流爱州，萧弘配流儋州。”初，萧洪诈称国舅十数
年，两授旄钺，宠贵崇于天下。萧本因士良乡导，发洪
之诈，联历显荣。及从谏奏论，伪迹难掩，而太后终不
获真。弟文宗，孝义天然。太和中，太皇太后居兴庆宫，
宝历太后居义安殿，皇太后居大内，时号“三宫太后。”
上五日参拜，四节献贺，皆由复道幸南内，朝臣命妇
诣宫门起居，上尤执礼，造次不失。有司尝献新樱
桃，命献陵寝。宗庙之后，中使分送三宫十宅。初，有司
送三宫物，一例称赐。帝曰：“物上三宫，安得名赐？”遽取
笔涂籍，改赐为“奉。”开成中，正月望夜，帝于咸泰殿陈
灯烛，奏《仙韶》乐，三宫太后俱集，奉觞献寿，如家人礼，
诸亲王、公主、驸马、戚属皆侍宴。上性恭俭，延安公主
衣裾宽大，即时遣还，罚驸马窦澣两月，赐钱。武宗即
位，供养弥谨。萧太后徙居积庆殿，号“积庆太后。”会昌
中崩，谥曰“贞献。”